呈呂使君留卿
作者：方回
朝代：宋

paragraphs: 大門昔有謠，呂氏一千中。
華胄所自出，恭惟齊太公。
君伯先郡王，張韓劉岳同。
百戰護諸將，易名稱武忠。
武忠棣華衆，皆有遠祖風。
分閫仗斧鉞，威望真非熊。
子姓幾百人，人人俱英雄。
人人俱智慧，人人俱疏通。
三衢今使君，尤其明且聰。
劍光夜衝斗，玉氣日貫虹。
好士出天性，坐滿樽不空。
民懷吏膽落，於物大有功。
驛馬走中原，蹇蹇臣匪躬。
北上夏雲赤，南還春花紅。
割牲飣鮓脯，邂逅孤山東。
念此門下士，陋巷甘固窮。
昨者諸彥集，長裾織青葱。
豈謂龍虎閣，著此垂翅鴻。
高懷極戀戀，莫景殊匆匆。
願言一轉手，西江掛飛蓬。